
1. 	Ընթացիկ իրավիճակը և իրավական ակտի ընդունման անհրաժեշտությունը, առաջարկվող կարգավորման բնույթը
ՀՀ կառավարության սույն որոշման նախագծի ընդունումը պայմանավորված է Պրոբացիայի ծառայության վարչական շենքի նկուղային հարկի կապիտալ վերանորոգման անհրաժեշտությամբ:
Պրոբացիայի ծառայության (այսուհետ՝ Ծառայություն) վարչական շենքի նկուղային հարկի շուրջ 530 քառ․ մետր տարածքը ներկա պահին չի օգտագործվում՝ կապված անբարեկարգ լինելու, շենք մատակարարվող ջրագծերի, ջրահեռացման ու կոյուղագծերի համակարգերի խիստ մաշված (նաև վնասված ու բազմակի վերանորոգված) և անբավարար վիճակում լինելու հանգամանքից։ Խմելու ջրագծերի ու կոյուղագծերի վերոնշյալ համակարգերի հաճախակի վթարների, ինչպես նաև նկուղային տարածք արտաքին միջավայրից անձրևաջրերի ներթափանցման  ու ներգործության արդյունքում շենքի հիմքերը աստիճանաբար քայքայվում են ու թուլանում, առկա են սեյսմաանվտանգության որոշակի ռիսկեր, որոնք  գնալով ավելանում են, իսկ ժամանակի ընթացքում քայքայված ու մաշված ջրատար ու կոյուղատար խողովակաշարերից արտահոսած ջրերը, եղանակների տաքացմանը զուգընթաց շենքի ներսում  տարածում են անտանելի սուր գարշահոտություն, ստեղծում հակահիգիենիկ իրավիճակ։ 
Խնդրով պայմանավորված՝ 2025 թվականին հաշվարկվել էր ջրատար ու կոյուղատար խողովակների փոխարինման, ինչպես նաև արտաքին միջավայրից ջրերի ներթափանցումը կանխելու ու մեկուսացնելու աշխատանքների ու դրանք իրականացնելու համար անհրաժեշտ նյութերի նախնական ծավալներն ու արժեքը՝ 38,000.0 հազ․ ՀՀ դրամ, ինչն ներկայացվել էր Ծառայության 2026 թվականի բյուջետային ֆինանսավորման հայտով՝ որպես ծառայության շենքային պայմանների բարելավման համար խիստ կարևոր առաջնահերթություն։ Արդյունքում ծախսային ծրագիրը, որպես առաջնահերթ իրականացման ենթակա բյուջետային ծախսային ծրագիր, ներառվել է  «ՀՀ 2026 թվականի պետական բյուջեի մասին» ՀՀ օրենքի 6-րդ հավելվածի 7-րդ տողի 7․9 ենթատողում։
Նշենք, որ ՀՀ վարչապետի 2025 թվականի դեկտեմբերի 22-ի N 1188-Ա որոշմամբ Ծառայությանը տրամադրված լրացուցիչ հաստիքային միավորներից 46-ը պետք է տեղակայվի Ծառայության վարչական շենքում։ Ելնելով սույն փաստից, ինչպես նաև Ծառայության վարչական շենքի առկա հնարավորություններից և լսարանային հատված ունենալու անհրաժեշտությամբ պայմանավորված՝ ներկա պահին առաջացել է աշխատանքային տարածքների ապահովման խնդիր։ Խնդրի լուծման նպատակով, նկատի ունենալով նկուղային հարկի առկա ու չօգտագործվող տարածքը, կատարվել են համապատասխան հաշվարկներ ու կազմվել տարածքի նորոգման աշխատանքների նախահաշիվ, որով նախատեսված աշխատանքների իրականացման պարագայում հնարավոր է շենքի նկուղում ապահովել 125 քառ․ մետր աշխատանքային տարածք (1 լսարան, 4 աշխատասենյակ), ինչպես նաև  110 քառ․ մետր տնտեսական նշանակության տարածք՝ պահեստներ, սանհանգույց, հանդերձարան ու այլ տեխնիկական նշանակության մաս։ Վերոնշյալ աշխատանքների իրականացման դեպքում հնարավոր կլինի Ծառայության վարչական շենքի այլ հարկերում տեղակայված տնտեսական ու այլ նշանակության համար օգտագործվող տարածքներն ու սենյակներն ազատել ու դարձնել աշխատասենյակներ՝ դրանք տեղափոխելով նկուղային հարկ։ Արդյունքում, կստեղծվի մոտ 235 քառ․ մետր ըստ նշանակության օգտագործվող հավելյալ տարածք։
Համաձայն նկուղային հարկի նորոգման աշխատանքների կազմված ամփոփ նախահաշվի՝ ջրամատակարարման, կողուղու ցանցերի, օդափոխության համակարգի նորոգման ու կառուցման, այլ անհրաժեշտ աշխատանքների իրականացման համար (ներառյալ տեխնիկական ու հեղինակային հսկողության աշխատանքները) կպահանջվի 67,456.3 հազ․  ՀՀ դրամի գումար (ամփոփ նախահաշիվը կցվում է)։ 
Պրոբացիայի ծառայության նկուղային հարկի կապիտալ վերանորոգման համար անհրաժեշտ գումարը կառավարության որոշման նախագծով նախատեսվում է ապահովել ՀՀ պետական բյուջեի «1052. Քաղաքացիական կացության ակտերի գրանցում» ծրագրի «11001. Քաղաքացիական կացության ակտերի գրանցման ծառայությունների տրամադրում» միջոցառման գծով տնտեսված գումարների հաշվին: 
«Քաղաքացիական կացության ակտերի գրանցման մասին» օրենքում լրացումներ և փոփոխություններ կատարելու մասին» 2025 թվականի դեկտեմբերի 17-ի թիվ ՀՕ-517-Ն օրենքով կատարված փոփոխությունների արդյունքում 2026 թվականի հունվարի 1-ից Քաղաքացիական կացության ակտերի գրանցման գործակալության (այսուհետ՝ ՔԿԱԳ) սպասարկման համայնքային կենտրոնները ներառվել են Արդարադատության նախարարության կազմում, և ՀՀ վարչապետի 2026 թվականի հունվարի 29-ի N 71-Ա որոշմամբ թվով 69 (վաթսունինը) հաստիքային միավոր հատկացվել է Արդարադատության նախարարությանը։Վերջիններիս պահպանման գծով ծախսերն ապահովվել են «ՀՀ բյուջետային համակարգի մասին» 2025 թվականի դեկտեմբերի 17-ի թիվ ՀՕ-521-Ն օրենքով կատարված փոփոխությունների արդյունքում քաղաքացիական կացության ակտեր գրանցելու, դրանց մասին քաղաքացիներին կրկնակի վկայականներ, քաղաքացիական կացության ակտերում կատարված գրառումներում փոփոխություններ, լրացումներ, ուղղումներ կատարելու և վերականգնման կապակցությամբ վկայականներ տալու համար գանձվող պետական տուրքերի գումարների հաշվին, որոնք 2026 թվականի հունվարի 1-ից ուղղվում են  ՀՀ պետական բյուջե:
«Տեղական ինքնակառավարման մասին» 2025 թվականի դեկտեմբերի 17-ի թիվ ՀՕ-518-Ն օրենքով կատարված փոփոխությունների համաձայն 2026 թվականի հունվարի 1-ից ՔԿԱԳ սպասարկման կենտրոններին վերապահված գործառույթներն իրականացնող համայնքային ծառայողները շարունակել են պաշտոնավարել մինչև արդարադատության նախարարության քաղաքացիական ծառայության պաշտոնների անվանացանկի և քաղաքացիական ծառայության նոր պաշտոնների անձնագրերի հաստատումը: Վերջիններիս պահպանման ծախսերը 2026 թվականի առաջին եռամսյակում իրականացվել են ՀՀ պետական բյուեջի «1052․Քաղաքացիական կացության ակտերի գրանցում» ծրագրի գծով նախատեսված գումարներից։ Նշված ծրագրի գծով ապահովվել է նաև աշխատողների մարտ ամսվա աշխատավարձի և վերջնահաշվարկների համար անհրաժեշտ գումարի փոխհատուցումը։ Ընդհանուր ծախսը ծրագրի գծով կազմել է 72,105.5 հազ. դրամ: Ծրագրի գծով մնացորդ 84,327.7 հազ. դրամից գումարից 67,456.3 հազ. դրամը նախատեսվում է ուղղել պրովացիայի ծառայության վարչական շենքի կապիտալ նորոգման աշխատանքներին:
	
2․ Կարգավորման նպատակը, ակնկալվող արդյունքները
ՀՀ կառավարության որոշման նախագծի ընդունման արդյունքում կապահովվի Պրոբացիայի ծառայության վարչական շենքի նկուղային հարկի վերանորոգումը և նոր հաստիքային միավորների համար աշխատանքային պայմանների բավարարումը: 

3․ Նախագծի մշակման գործընթացում ներգրավված ինստիտուտները և անձինք․
Նախագիծը մշակվել է Արդարադատության նախարարության կողմից։

4․ Նախագծի ընդունման դեպքում լրացուցիչ ֆինանսական միջոցների անհրաժեշտության, պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման մասին.
Նախագծի ընդունմամբ կապակցությամբ լրացուցիչ ֆինանսական միջոցների անհրաժեշտություն չկա, պետական բյուջեի եկամուտներում և ծախսերում փոփոխություններ չեն նախատեսվում:

5․ Կապը ռազմավարական փաստաթղթերի հետ. Հայաստանի Հանրապետության վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ 
Նախագիծն առնչվում է Հայաստանի Հանրապետության կառավարության 2021-2026թթ. ծրագրի 5․6 կետին:

